Diari Oficial de la Generalitat Valenciana


Sumari del DOGV 7425, del 17-12-2014 (2014/11625)

ORDE 36/2014, de 10 de desembre, de la Conselleria d'Economia, Indústria, Turisme i Ocupació, per la qual convoca la IV edició del concurs de cartells commemoratius de la celebració del Dia Mundial dels Drets del Consumidor el 15 de març de 2015.
------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7425

Data del DOGV
:   17-12-2014

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2014/11831


Data del document
:   10-12-2014

Organisme emissor
:   Conselleria d'Economia, Indústria, Turisme i Ocupació

Tipus de document
:   Ordre

Descriptors 

:   * Conselleria d'Economia, Indústria, Turisme i Ocupació
    * distinció honorífica

ORDE 36/2014, de 10 de desembre, de la Conselleria d'Economia, Indústria, Turisme i Ocupació, per la qual convoca la IV edició del concurs de cartells commemoratius de la celebració del Dia Mundial dels Drets del Consumidor el 15 de març de 2015. [2014/11006]  
La promoció i defensa dels consumidors i usuaris és un principi rector de la política social i econòmica, segons l'article 51 de la nostra Constitució, reconegut en l'Estatut d'Autonomia, i en l'Estatut de Consumidors i Usuaris de la Comunitat Valenciana.  
  
La Direcció General de Comerç i Consum de la Conselleria d'Economia, Indústria, Turisme i Ocupació és l'òrgan directiu al qual, segons el Decret 193/2013, de 20 de desembre, del Consell, que aprova el Reglament orgànic i funcional de la Conselleria d'Economia, Indústria, Turisme i Ocupació, li corresponen, entre altres funcions, la participació i desenrotllament de programes especialitzats de formació en el consum.  
  
En 1983, l'ONU va instituir el Dia Mundial dels Drets del Consumidor, la celebració del qual, el 15 de març, commemora el discurs que el president John Fitzgerald Kennedy va pronunciar, tal dia de 1962, davant del Congrés dels Estats Units, en què va afirmar que «ser consumidor, per definició, ens inclou a tots». Des de llavors, se celebra esta data a fi de donar a conéixer els drets dels consumidors i usuaris.  
  
La Direcció General de Comerç i Consum vol sumar-se a la celebració anual d'esta commemoració amb la promoció de diverses activitats, entre les quals es troba la convocatòria d'un concurs de disseny d'un cartell commemoratiu del Dia Mundial dels Drets del Consumidor.  
  
Fent ús de les facultats que tinc conferides pel Decret 193/2013, de 20 de desembre, del Consell, pel qual aprova el Reglament orgànic i funcional de la Conselleria d'Economia, Indústria, Turisme i Ocupació, i l'article 28 de la Llei 5/1983, de 30 de desembre, del Consell, a proposta de la Direcció General de Comerç i Consum,  
  
  
ORDENE  
  
Article 1. Objecte  
Es convoca la IV edició del concurs de cartells commemoratius de la celebració del Dia Mundial dels Drets del Consumidor el 15 de març de 2015, i s'aproven les bases que el regixen, que s'inclouen com a annex I d'esta orde.  
  
Article 2. Premis  
Els premis consistixen en una placa o un diploma acreditatiu.  
  
  
DISPOSICIÓ ADDICIONAL  
  
Única  
L'aplicació i l'execució d'esta orde, inclosos tots els actes jurídics que es dicten per a desplegar-la o executar-la, no poden tindre cap incidència en la dotació de cap dels capítols de gasto assignats a esta conselleria en la data de la subscripció, i en tots els casos han de ser ateses amb els mitjans personals i materials de la conselleria competent per raó de la matèria.  
  
  
DISPOSICIONS FINALS  
  
Primera. Autorització  
S'autoritza el secretari autonòmic de Turisme i Comerç, perquè, en l'àmbit de les seues competències, adopte les mesures necessàries per al desplegament i aplicació d'esta orde.  
  
Segona. Vigència  
Esta orde entra en vigor l'endemà de la publicació en el Diari Oficial de la Comunitat Valenciana.  
  
Tercera. Recursos  
D'acord amb els articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, contra esta ordre, que posa fi a la via administrativa, s'hi pot interposar, potestativament, un recurs de reposició, o bé plantejar-hi directament un recurs contenciós administratiu en els terminis i davant dels òrgans que s'indiquen a continuació:  
a) El recurs de reposició s'ha d'interposar davant de qui exercisca la titularitat de la Conselleria d'Economia, Indústria, Turisme i Ocupació, en el termini d'un mes comptador de l'endemà de la publicació.  
  
b) El recurs contenciós administratiu s'ha d'interposar davant del Tribunal Superior de Justícia de la Comunitat Valenciana, en el termini de dos mesos des de l'endemà de la publicació.  
  
València, 10 de desembre de 2014  
  
El conseller d'Economia, Indústria, Turisme i Ocupació  
MÁXIMO BUCH TORRALVA  
  
  
ANNEX I  
Bases  
  
Primera. Objecte  
L'objecte d'estes bases és regular el procediment de concessió dels premis de la IV edició del concurs de cartells commemoratius de la celebració del Dia Mundial dels Drets del Consumidor el 15 de març, corresponent a l'any 2015.  
  
Segona. Participants  
Podran participar en el concurs les persones físiques majors de 16 anys, nascudes o residents a la Comunitat Valenciana, de forma individual o formant un equip. Podran presentar tres dissenys com a màxim. Estos requisits i condicions anteriors s'han de complir al final del termini de presentació de les sol·licituds.  
  
Tercera. Premis  
1. Es concedix un primer premi i dos accèssits.  
2. Es podran concedir mencions especials, si la qualitat de les obres presentades i no premiades ho mereix, a consideració del jurat.  
  
3. L'entrega dels premis es podrà fer en un acte públic organitzat per la Direcció General de Comerç i Consum.  
  
Quarta. Condicions tècniques de les obres  
1. Tots els treballs presentats versaran sobre la temàtica dels drets del consumidor.  
2. Els cartells seran originals i inèdits, i no han d'haver sigut premiats en cap altre concurs.  
3. Els treballs podran ser executats per mitjà de qualsevol tècnica o procediment, sempre que es puga reproduir per mitjans tècnics normals.  
  
4. Les dimensions seran necessàriament 50 x 70 cm, en disposició vertical.  
5. No s'admetran en cap cas cartells en què s'hagen usat imatges o plagis d'imatges d'altres autors o institucions.  
Així mateix, no s'admetrà cap cartell que continga cap tipus de publicitat o marca de cap producte, servici o empresa. Tampoc s'admetran cartells que continguen imatges o continguts sexistes, racistes, d'apologia de la violència o qualsevol altre de contrari als principis democràtics constitucionals.  
6. En els cartells i de forma visible, figurarà la llegenda «15 de març, Dia Mundial dels Drets dels Consumidors», així com espai lliure suficient per a inserir els logotips oficials.  
7. El jurat podrà excloure els treballs dels quals els autors, el contingut o la presentació no s'ajusten als requisits que establix esta orde.  
  
Quinta. Presentació de treballs i documentació  
1. Els cartells s'han de presentar sense emmarcar, ben protegits, sobre un suport rígid de paper ploma de 3 o 5 mm que facilite la seua exposició.  
2. Les obres es presentaran sense firmar, i al dors del cartell s'haurà d'escriure un pseudònim. Amb el cartell es presentarà:  
- Una sol·licitud de participació, degudament omplida, segons el model que figura com a annex II, en què expresse la declaració responsable de l'acceptació d'estes bases, del caràcter inèdit de l'obra i del fet que l'obra no haja sigut premiada abans.  
A la sol·licitud s'adjuntarà una còpia compulsada del document nacional d'identitat, així com del certificat d'empadronament. No serà necessari que s'acompanye esta documentació a la sol·licitud, quan la persona sol·licitant autoritze de manera expressa en el formulari a la Conselleria d'Economia, Indústria, Turisme i Ocupació perquè comprove les dades d'identitat i residència, de conformitat amb el Decret 165/2010, de 8 d'octubre, del Consell, pel qual s'establixen mesures de simplificació i de reducció de càrregues administratives en els procediments gestionats per l'Administració de la Generalitat i el seu sector públic. Si resulta de la comprovació efectuada alguna discordança amb les dades facilitades per la persona interessada, l'òrgan instructor estarà facultat per a fer les actuacions procedents per a aclarir-la.  
  
-  Un sobre tancat, apegat en la part posterior, en l'exterior del qual ha de figurar el pseudònim de l'autor i en l'interior del qual n'han de figurar les dades: nom i cognoms, adreça, telèfon i adreça de correu electrònic. El sobre s'obrirà després de la resolució del concurs, per a adjudicar i identificar els guanyadors.  
L'obra també es presentarà en format jpg, en un CD, DVD o una memòria USB, o bé enviant el fitxer a l'adreça de correu electrònic ?retjoctl@nou.wl?. L'assumpte de l'adreça electrònica serà Cartell del Dia Mundial del Consumidor 2015, i en el missatge s'indicarà el pseudònim de la persona a què pertany.  
3. En el cas que el treball l'execute i presente un equip, hauran de firmar la sol·licitud i acreditar-se totes les persones físiques que el componguen.  
  
Sexta. Termini i lloc de presentació  
1. El termini de presentació de les sol·licituds començarà l'endemà de la publicació d'esta orde en el Diari Oficial de la Comunitat Valenciana i acaba el 7 de febrer de 2015.  
2. El cartell original, el justificant d'haver enviat el fitxer JPG i la documentació que els acompanya s'adreçaran a la Direcció General de Comerç i Consum i presentaran en el Registre General de la Conselleria d'Economia, Indústria, Turisme i Ocupació, al carrer de Castán Tobeñas, 77, a la ciutat administrativa 9 d'Octubre, Torre 1, 46450 València, o bé de qualsevol altra manera de les que preveu l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
  
Sèptima. Tramitació  
1. La instrucció del procediment correspon al Servici de Defensa del Consumidor i Arbitratge de Consum.  
2. Quan la sol·licitud no tinga els requisits que establix esta convocatòria o no s'aporte la documentació que establix la base quinta, es requerirà a la persona sol·licitant que esmene la falta o aporte els documents preceptius en el termini de 10 dies, i se li ha d'indicar que, si no ho fa, es considerarà que desistix de la sol·licitud.  
  
  
Octava. Resolució del concurs  
1. La competència per a resoldre esta convocatòria correspon al conseller d'Economia, Indústria, Turisme i Ocupació, després del veredicte vinculant del jurat, una vegada examinats els treballs presentats.  
  
2. El jurat nomenarà i presidirà la persona titular de la Direcció General de Comerç i Consum, o la persona que designe per a substituir-la, i estarà integrat, a més, per cinc vocals, dos en representació de la Direcció General de Comerç i Consum, una del Consell de Consumidors i Usuaris de la Comunitat Valenciana, i dos persones més expertes en disseny gràfic, designades per una resolució de la directora general de Comerç i Consum que inclourà el nomenament del president i secretari.  
  
3. La identitat de les persones que componen el jurat es farà pública en la pàgina web de la Conselleria d'Economia, Indústria, Turisme i Ocupació, en la secció de Consum, abans de la formulació de la proposta de resolució.  
4. En la valoració de les obres presentades el jurat tindrà en compte:  
  
- El valor representatiu del Dia Mundial dels Drets del Consumidor 2015.  
- La qualitat artística.  
- L'originalitat i creativitat en la interpretació del tema.  
5. El jurat quedarà facultat per a resoldre qualsevol incidència que es presente en el transcurs de les deliberacions i la seua resolució serà inapel·lable. S'adoptarà per majoria simple.  
6. El jurat podrà proposar deixar desert qualsevol dels premis mitjançant un acord que expresse els motius per què ho fa.  
7. L'acta ha de reflectir exclusivament el primer premi, els dos accèssits i, si és el cas, les mencions especials que s'atorguen a les obres presentades i no premiades, i la motivació quan es propose deixar desert algun dels premis.  
8. El jurat ha d'elevar una proposta de resolució a la persona competent per a resoldre.  
9. La decisió del jurat, així com la resolució de la convocatòria, es faran públiques i es notificaran a les persones interessades en els termes que preveu l'article 58 de la Llei 30/1992.  
  
Nové. Exhibició i drets sobre els cartells  
1. Una selecció dels treballs presentats podrà ser exposada al públic, si es considera convenient, en les dependències de la Direcció General de Comerç i Consum o en el lloc i la data que s'arbitre, sense necessitat de l'autorització expressa dels autors.  
2. Els cartells premiats els cedixen els autors a la Direcció General de Comerç i Consum, que podrà fer-ne l'ús que estime més convenient, i es reservarà el dret de reproduir-los en el futur, a la mida original o reduïda, i distribuir-los, per a la qual cosa queda expressament autoritzada per les persones que participen en esta convocatòria, sense necessitat d'autorització posterior.  
3. Els treballs no premiats els podran retirar personalment les persones sol·licitants o persones legalment autoritzades per elles, de l'1 al 30 de juny de 2015, en la seu de la Direcció General de Comerç i Consum, al carrer de Castán Tobeñas, 77, ciutat administrativa 9 d'Octubre, Torre 2, València. Si transcorregut el termini i no s'han retirat, s'entendrà que hi renuncien a qualsevol dret i passaran a ser propietat de la Direcció General de Comerç i Consum, que en podrà disposar lliurement. Si és necessari, la Direcció General de Comerç i Consum podrà inclús emmagatzemar o destruir els cartells als quals no haja pogut atorgar cap altre fi.  
  
  
Deu. Acceptació de les bases  
La participació en esta convocatòria comportarà l'acceptació total de les bases.  
  
Onze. Publicitat  
A esta orde se li donarà publicitat per mitjà de la difusió en forma d'extracte, fonamentalment, a través de la pàgina web institucional de la Conselleria d'Economia, Indústria, Turisme i Ocupació.